Rolf Langlo

Rolf Langlo (f. Langlo Olsen) (født 7. oktober 1909 i Bergen, død 12. mai 1968 i Oslo) var en norsk høyesterettsadvokat. 

Langlo var en betydelig person i forretningslivet i Bergen og i landet for øvrig. Han var en sentral person i oppbygging og ivaretakelse av boliger etter krigen.

Bakgrunn og familie 

Han var sønn av finansrådmann Einar Olsen og Borghild f. Langlo. Han ble gift med Elsa Johanne Thornquist og de hadde tre barn.

Advokat, idealist og forretningsmann 
Langlo ble uteksaminert som cand, jur. i 1933, og etablerte egen sakførerforretning i Bergen i 1934. Han praktiserte som overrettssakfører fra 1936 og høyesterettsadvokat fra 1952. Han har vært styremedlem fra 1950 og formann fra 1954-57 i Den Norske Sakførerforeningens 11. krets som omfattet Hordaland og Sogn og Fjordane. Han var senere hovedstyremedlem i Den Norske Sakførerforening fra 1957 til 1961, og nestformann i årene 1959-61.

Fra han ble uteksaminert i 1933 arbeidet Langlo også som fullmektig ved Hordaland politikammer. Etter frigjøringen fikk han en sentral rolle som politiinspektør ved Hordaland politikammer i forbindelse med rettsoppgjøret, fra mai til august 1945.

I 1934 overtok han rollen som forretningsfører for Kronstad Boligselskap AS, et ideelt selskap som tok sikte på å bøte på bolignøden på den tiden ved å bygge boliger på Kronstad i Bergen. Dette ble starten på en omfattende virksomhet innen eiendom, og han var i en årrekke styremedlem, formann og forretningsfører for en rekke boligselskaper i Bergen. Virksomheten har siden utviklet seg til AS Eiendomsforvaltning som driver med utleie og forretningsførsel av eiendom i Bergen.

Huseiernes representant 
Rolf Langlo viet en stor del av sin arbeidskraft til huseiernes interesser og ble en sentral skikkelse for landets huseiere. Han var formann i Bergen Huseierforening fra 1940 til 1961, etter å ha sittet i styret siden 1938. Langlo ble valgt til president i Norges Huseierforbund under landsmøtet etter frigjøringen avholdt i Bergen i september 1945, han satt frem til sin død i 1968. Langlo var dessuten formann i Nordisk Huseierforbund i to perioder fra 1949 til 1951, og 1958 til 1962.

Han satt som huseiernes representant i Kontrollnemnden, som skulle overse vedtak fattet av prisnemden etablert ved forordning av 23/10 1940. I 1943 ble Rolf Langlo fordrevet av nazistene som huseierrepresentant, men han kom tilbake til Kontrollnemnden etter frigjøringen. Langlo var huseiernes representant i ulike kommunale komiteer som følge av husleiereguleringen som gjaldt på den tiden.

Andre verdenskrig 
Bergens huseiere var sterkt preget av skadene fra eksplosjonsulykken på Vågen og bombingen av Laksevåg, om lag 4500 hus var skadet som følge av disse hendelsene. Som formann i Bergen Huseierforening spilte Langlo en viktig rolle i bistand til alle de skadelidne som følge av katastrofen. Langlo satt også i koordineringskomiteen som skulle samordne de forskjellige interessene i de bombeherjede strøkene etter krigen. Gjennom sine tillitsverv kjempet Langlo huseiernes sak for å få mest mulig av sine kostnader til restaurering og gjenoppbygging dekket av krigsskadeerstatningen.

Oppbyggingen etter krigen

Verv 
Rolf Langlo hadde en rekke tillitsverv og satt som styre- og representantskapsmedlem i mange foreninger og selskaper:

 Medlem av Bergen bystyre og formannskap i årene 1946-47.
 Styreformann i Selskabet til Arbeiderboligers Opførelse i Bergen AS 1946-
 Sekretær i Automobilbransjens Forening siden 1936
 Bergen Kooperative Byggeselskap i 1936
 Styremedlem i Boligselskapet av 1910 AS 1940-1966, formann 1966-68
 Kronstad Boligselskap AS siden 1934
 Styremedlem i Bergen Muséforening hvor han blant annet bistod i arbeidet med etablering av Lepramuseet
 Formann World Peace Through Laws norske komite fra 1962
 Medlem Bergen bystyre og formannskap 1946-1957
 Formann overskattetakstkommisjonen 1946-1953
 Medlem i Husleienemnda 1940-53
 Medlem i Overformynderiet 1946-47
 Medlem i Boligrådet 1946-51
 Medlem i Oppgjørsnemnda 1947-53
 Medlem i Boligformidlingsnemnda 1951-1953
 Medlem i Ankeutvalget faste eiendommer 1947-53
 Medlem i Ankeutvalget Husleiesaker 1953-1962
 Formann i Nasjonalfondet til Boligsakens Fremme
 Styremedlem i Kjenn ditt Land 1940-1945
 Styremedlem Vestlandske Naturvernforening 1953-62
 Styremedlem i Bergen Turnforening fra 1963
 Styremedlem i Det Nyttige Selskab fra 1945
 Styremedlem i Foreningen Universitas Bergensis fra 1957, formann fra 1965
 Styremedlem i Norsk samband for Forente Nasjoner fra 1964
 Styremedlem i Bergen Sosialøkonomiske Forening 1938-1946
 Styremedlem i Den Gjensidige Husleietrygden fra 1941, styreformann fra 1964
 Styremedlem i Den Vestenfjelske Bykredittforening fra 1945, styreformann og adm. dir. fra 1961
 Styremedlem i A/S Bergens Skillingsbank fra 1948
 Styremedlem i Fellesstyret De Norske Bykredittforeninger fra 1948
 Styremedlem i Den Norske Hypotekerforening fra 2. prioritets pantelaan 1945-61
 Styremedlem Nordisk Byggedags norsk styre fra 1962
 Representantskapsmedlem Bergen Sparebank 1942-1948
 Forsikringsselskapet Æolus 1944-1962
 Livsforsikringsselskapet Brage fra 1960
 Forsikringsselskapet Vesta fra 1962
 Medstifter Boliginstituttet Bergen 1948, formann 1949-1953
 Styremedlem i Norsk Forening for Boligreformer fra 1946, formann fra 1956 til 1963
 Var med å stifte Statuettklubben i Bergen i 1954
 Sjef i Nygaards Bataljon i 1928
Styremedlem i Eldre Nygaardsgutters Forening (ENF) fra 1937 til 1949, formann 1950 til 1958

Utmerkelser 
Hederstegn i følgende organisasjoner:

 Finlands, Sveriges og Norges Huseierforbund
 Norsk forening for Boligreformer
 Oslo Gårdeierforenings hederstegn
 Automobilbransjens Forening
 Bergen Sakførerforening
 Bergens Turnforening
 Æresmedlem i Bergen Huseierforening
 Deltakermedaljen med rosett
 Idrettsmedaljen i gull - 100 meteren på 12,5
 Ridder av første klasse av Dannebrog
 Nygaardstatuetten

Referanser 

Norske høyesterettsadvokater